Document ID: 32013R0994

REGOLAMENT TA’ IMPLIMENTAZZJONI TAL-KUMMISSJONI (UE) Nru 994/2013
tas-16 ta’ Ottubru 2013
li jemenda r-Regolamenti (KE) Nru 952/2006, (KE) Nru 967/2006, (KE) Nru 555/2008, u (KE) Nru 1249/2008 fir-rigward tal-obbligi ta' notifika fi ħdan l-organizzazzjoni komuni ta' swieq agrikoli
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b'mod partikolari l-Artikolu 192(2) tiegħu, flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 792/2009 (2), jistabbilixxi regoli komuni għan-notifika tal-informazzjoni u tad-dokumenti mill-Istati Membri lill-Kummissjoni. Dawk ir-regoli jkopru b’mod partikolari l-obbligu għall-Istati Membri li jużaw is-sistemi ta’ informazzjoni magħmula disponibbli mill-Kummissjoni u l-validazzjoni tad-drittijiet tal-aċċess tal-awtoritajiet jew l-individwi awtorizzati biex jibagħtu n-notifiki. Ir-Regolament (KE) Nru 792/2009 jistabbilixxi wkoll prinċipji komuni li japplikaw għas-sistemi ta’ informazzjoni sabiex ikunu ggarantiti l-awtentiċità, l-integrità u l-leġibbiltà tad-dokumenti matul iż-żmien, u jipprevedi għall-protezzjoni tad-dejta personali. L-obbligu li jintużaw dawn is-sistemi ta' informazzjoni għandu jiġi previst f'kull Regolament li jistabbilixxi obbligu speċifiku ta' notifika.
(2)
Il-Kummissjoni żviluppat sistema ta’ informazzjoni li tippermetti l-immaniġġjar tad-dokumenti u l-proċeduri b’mod elettroniku fil-proċeduri ta’ ħidma interni tagħha u fir-relazzjonijiet tagħha mal-awtoritajiet involuti fil-politika agrikola komuni.
(3)
Diversi obbligi ta' komunikazzjoni u ta' notifika jistgħu jiġu sodisfatti permezz ta' din is-sistema, b'mod partikolari dawk preveduti fir-Regolamenti tal-Kummissjoni (KE) Nru 952/2006 (3), (KE) Nru 967/2006 (4), (KE) Nru 555/2008 (5) u (KE) Nru 1249/2008 (6).
(4)
Sabiex ikun hemm amministrazzjoni effiċjenti filwaqt li tiġi meqjusa l-esperjenza, xi wħud min-notifiki għandhom jiġu ssimplifikati, speċifikati jew jitħassru.
(5)
Fl-Artikolu 100(2) ir-Regolament (KE) Nru 555/2008 jipprevedi notifika simplifikata fil-każ meta għandhom jiġu kkomunikati biss valuri żero. Billi s-sistema ta’ informazzjoni tinkludi proċedura ssimplifikata biex tibgħat dawn in-notifiki, il-proċedura ta' notifika ta' dan l-Artikolu ma għadhiex meħtieġa.
(6)
Fir-Regolament 1249/2008, għandha tiġi stabbilita notifika supplimentari dwar it-tbiċċir tal-ifrat bil-ħsieb li tikkalkula l-użin tal-koeffiċjent imsemmi fl-Artikolu 18.
(7)
Għaldaqstant, ir-Regolamenti (KE) Nru 952/2006, (KE) Nru 967/2006, (KE) Nru 555/2008 u (KE) Nru 1249/2008 għandhom jiġu emendati skont dan.
(8)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Artikolu 58 tar-Regolament (KE) Nru 952/2006 jinbidel b'dan li ġej:
“Artikolu 58
Il-komunikazzjonijiet u n-notifiki
Il-komunikazzjonijiet u n-notifiki msemmija fl-Artikolu 5(3) u fl-Artikoli 12, 21 u 22 għandhom isiru skont ir-Regolament (KE) Nru 792/2009 (*).
Artikolu 2
Fl-Artikolu 21 tar-Regolament (KE) Nru 967/2006, jiżdied il-paragrafu 5 li ġej:
“5. Il-komunikazzjonijiet imsemmija fl-Artikolu 4(3), fl-Artikoli 10 u 17 u f'dan l-Artikolu għandhom isiru skont ir-Regolament tal-Kummissjoni (KE) Nru 792/2009 (**).
Artikolu 3
L-Artikolu 100 tar-Regolament (KE) Nru 555/2008 huwa emendat kif ġej:
(1)
It-titlu “Komunikazzjonijiet” jinbidel b’“Komunikazzjonijiet u notifiki”,
(2)
Il-paragrafu 1 jinbidel b’dan li ġej:
“1. Il-komunikazzjonijiet u n-notifiki lill-Kummissjoni msemmija f’dan ir-Regolament għandhom isiru skont ir-Regolament tal-Kummissjoni (KE) Nru 792/2009 (***).
(***) ĠU L 228, 1.9.2009, p. 3.”" 						
(3)
Il-paragrafu 2 jitħassar.
Artikolu 4
Ir-Regolament (KE) Nru 1249/2008 huwa emendat kif ġej:
(1)
Fl-Artikolu 19, jiżdied il-punt (d) li ġej:
“(d)
l-għadd totali tal-annimali adulti bovini li tbiċċru fis-sena kalendarja preċedenti mqassma għal kull kategorija, u l-klassijiet ta' konformazzjoni u tal-kisja tax-xaħam.”
(2)
Jiddaħħal l-Artikolu 39a li ġej:
“Artikolu 39 a
Il-komunikazzjonijiet u n-notifiki
Il-komunikazzjonijiet u n-notifiki lill-Kummissjoni msemmija f'dan ir-Regolament, bl-eċċezzjoni ta' dawk imsemmija fl-Artikolu 36 għandhom isiru skont ir-Regolament tal-Kummissjoni (KE) Nru 792/2009 (****).
(****) ĠU L 228, 1.9.2009, p. 3.”" 						
Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Ottubru 2013.

Labels: 10
12
18
6